
        
            
                
            
        

    
	Г. Сэр-Од

	 

	ШҮЛГҮҮД

	 

	Улаанбаатар хотноо эрхлэн хэвлүүлсэн “УРАН ҮГСИЙН ЧУУЛГАН-II, 15-р боть” номоос

	 

	Төв аймгийн Д. Нацагдоржийн нэрэмжит Төв номын сангийн захиалгаар

	 

	“Цагаан бамбарууш” хэвлэлийн газар 2021 онд цахим хэлбэрт хөрвүүлэв.

Автоматаар үүсгэсэн тайлбар]

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

Гомбын СЭР-ОД 
(1917-1940)

	1917 онд Сэлэнгэ аймгийн Баянгол суманд төржээ. Багшийн сургуульд суралцаж байхдаа шүлэг найраг бичиж эхэлсэн. 1935 оноос эхлэн бичиж “Буйдан баатар”, “Шөнийн онгоцоор", “Дөмөн” зэрэг шүлэг нь олонд алдаршсан. Түүний шүлгүүдийг уран зохиолын удаа дараагийн цоморлог, эмхэтгэлүүдэд ямагт хэвлэсээр иржээ. МЗЭ 1990 оноос түүний дурсгалыг хүндэтгэж залуу яруу найрагчдад олгох Сэр-Одын нэрэмжит шагналыг бий болгожээ. Эдүгээ арав гаруй яруу найрагч уг шагналыг хүртээд байна.

	 

	 

	 

	 

	 

	
ХАВАР

	 

	Зөөлөн урсгалт салхины хөдөлгөөн, урьхан үлээлтээр исгэрээд

	Зөгийн хүслийг хангагч, цэцгийн шимт үрс хөлжинө

	Зөрөлдөн үймэх хөвөн хөшиг, ертөнцийн оргилд бүжиглэж

	Зүйдэлгүй хөх магнаг дэлхийг хөмрөглөн цэнхэртэнэ.

	Алс өндөр гялалзагч ертөнцөөс улирлыг соёрхож мишээхүйеэ

	Алтан цацралын солонгот бүчис агаарыг зүсэн гэрэлтэнэ.

	Аялгуулан донгодох харийн шувууд хаврыг мэдээлээр ирж

	Ариун тунамал нуурын гүнээ самран шумбаж цэнгэнэ.

	Униартан үргэлжлэх хаврын маань огторгуйн хоосноо суунаглаж

	Уянгат донгодлогын яруу эгшиг гоёхон цуурайгаар дуурьсана.

	Ундран халих шингэн ширхэг илч ба агаар лугаа нэгдэж

	Ургамал бодисын үржих нөхцөлийг далайтай адил зүйрлэм гүйцэтгэнэ.

	Зэрлэг ойн шинэхэн навч оргилт хангайг чимэглэж

	Эврүү хөндийн холхи дэлгэрийг соёологч ногоо бүрхээд

	Ялдам говийн нүд алдам элсэн талын уудамд

	Яралзан үелзэх зэрэглээт долгио сэтгэл хөдлөм давлагаална.


НАМАР

	Цацаглан сугсрах ногоон хиаг сэрүүн хонгор салхинаа

	Цалгилан үелзэх нэлэнхий хөдөлгөөнөөр далайн давлагааг дүрслээд

	Цавдирган ухаарсан дэлхийн хөрс ногоон хуягаа тайлж

	Царцаахайн час мэт төмөрлөг дуун намрыг урин шагширна.

	Тунаран харагдагч агаараас алтан гэрэл гялбалзаад

	Тунгалаг дэлхийн хувилангуй өнгийг ташуу

	Туялзан сэнгэнэх зөөлөн урсгал ертөнцийн гаднахыг илбэж

	Догшрон донгодох харийн шувууд харихын дууг сонсоно.

	Байгалийн улирлаар хөлжин цогцолсон гоёмсог цэцгийн дэлбээ

	Балын шимийг салхинаа хийсгэж, шарланги өнгөөр хувилаад

	Баясгалант зуны яруу улирал, алгуур урсан өнгөрч

	Балчигт намрын нэвтэрмэл усан, хагшран шүүрч хөрсөлнө.

	Цаваглан хөхөрсөн сэмжин үүл, мөнгөн хөшиг татахуйяа

	Цаламгүй алдсан цэнгэлт зуныг түүний доогуур саравчилна.

	Цайзлан өнгийх хад уул хувхайрсан мэт харагдан

	Цавчих нүдний алс үзүүрт хуурмаг зэрэглээ жирвэлзэнэ.


ШӨНИЙН ОНГОЦООР

	Зуны тэмдэглэлээс

	Чийгтэй үдшийн зэрэглээнд

	Чимээтэй долгилсон урсгал чинь соньхон оо

	Харанхуй сүүдрийн бүдэгт

	Халин мэлтгэнэсэн тунгалаг ус чинь өнгөтэйеэ

	Ганцхан миний хүсэх нь

	Гамшиггүй мэнд гатлаасай

	Ганцхан хадны ёроол нь

	Ганга гуу шиг харагдаж байна.

	Тэвшин дүрстэй өвчүүн онгоц

	Дэгдэж гулгасаар цөөрмийг гатлав.

	Тэртээ сүүхийгч өндөр эрэг нь

	Тэврээд унамаар надад ойртлоо

	Айж үүлгэртсэн сэтгэл, арай нэг уужирлаа.

	Алс аяндаа энэчлэн сайн яваасай.

	Алдарт дурсгалт Сэлэнгэ чиний

	Ариун уснаас чинь амсъя аа

	Аавын хүүгийн зам урт

	Соёлын ажлын амжилт өндөр

	Нам засгийн даалгавар их

	Найдварт ардын угтамж өргөн.

	 

	
ДӨМӨН

	Торгон хөшиг намиран ярагдсан өргөн тавцан дээр

	Тунгалаг гэрэл цацран солонгорсон гоёмсог цогцлон бүрдээд

	Ханарангуй үзэгдэгч хангай говь хананд дэлгэгдээд

	Анхаарангуй ширтэгч бүгдийн нүдэнд маш соньхон оо.

	Урьхан жингэнэх монгол охины тод хоолой

	Уяхан хөгжимдөх морин хуурын хүнгэнэх дуунаа

	Уянгалан эгшиглэх яруу хөгийг хослон нийлүүлсэн

	Уртхан аялгуу нь эртний маань түүхийг санагдуулнам.

	Сонсон агч түмний чихнээ нийцэт урсгал цуурайтаж

	Баясан түгшигч мянган зүрхнээ гижигт бүжиглэлээр нэвтэрнэм зээ.

	Дурсан магтсан молор эрдэнэ мэт дөмөн маань

	Урсан мяралзах усан булаг мэт жигдхэн янцгааюу

	Жавхлант эрийн хурдан жороо хүлгийн эршээл

	Уянгат утгын амтны сайханд шингэн оршиж

	Жаргалант манай дэлгэр нутгаар үе улираад

	Баясгалант сэтгэлийн хүслийн гүнээ төгс янагшъюу.

	1938 он


БУЙДАН БААТАР

	Гэсэрийн түүхээс сэдэв авч бичжээ.

	Урьд нэгэн цагт

	Улаан Буйдан баатар

	Уулын хярыг хэсэж

	Удаан ан хийхээр

	Угалз даргай эвэртэй

	Ундмал номхон зантай

	Ухаа аргал иргээ

	Унаган нядалж богцлоод

	Хар хилэн хүлгээ

	Хагсаан байж унан

	Хасар басар нохойгоо

	Дуудан байж дагуулан

	Хас цагаан гэрээ

	Тойрон байж ёслоод

	Хатан хүү хоёроо

	Үнсэн байж мордов.

	Урьхан салхи үлээсэн

	Хаврын сайхан улирал

	Ургах наран мишээсэн

	Сэргэлэн тунгалаг өглөө

	Ураг төрөл албат нь

	Эзнээ хүрээлэн цуглараад

	Удам язгуур дамжсан

	Тугаа хийсгэн мандуулаад

	Сүр хүчээ бадруулж

	Ид хаваа оргилуулаад

	Сүлд хийморио намилзуулж

	Алдар дурсгалаа илчлээд

	Сүх шиг эрс зоригоо

	Сөс цалгитал хөгжөөж

	Сүүн цагаан айргаа

	Сөгнөж байгаа үдэв.

	Зогсож саатсан буудалдаа

	Зоргоор амар цэнгэж

	Золгож мэндэлсэн хүмүүстээ

	Золбоо хавхлангаа гайхуулан

	Зорьж гарсан орондоо

	Зовлонгүй хүрч очоод

	Зоо өндөр хангайдаа

	Зорчин явж гарлаа.

	Эр хүний жаргал

	Эзгүй хээр гэж

	Эгэл бусад гишгээгүй

	Эмнэг газар нутаглаж

	Эвэр нумын хүчийг

	Ирт сумаа онилж

	Эрээн цоохор ирвэсийг

	Эрчит харвалаар намнаж

	Хөө хар морио

	Хөлийн шандад ундлуулж

	Хөвчийн зүлэгт өллүүлж

	Хөндий талбарт тарлаж

	Хөх чонын сүргийг

	Хүйс тэмтрэн авлав.

	Хөдөө голын хөрсийг

	Хөвчин даяар цочоов.

	Арван найман салаатай

	Ангал тарган буга

	Алтан шаргал өнгөтэй

	Алиа халтар үнэг

	Асар үнэт үстэй

	Ам цагаан халиу

	Ангийн дээд бүгдийг

	Алгасалгүйгээр агнав.

	Зуслан буудлын дэргэд

	Зулзага мод найгаж

	Зурвас горхины хөвөөнд

	Зуны цэцэг алаглаж

	Зугуу сэвшээ салхинд

	Зунгаг хөлс нь сэвэрч

	Зугаа цэнгэлийн сэтгэлд нь

	Зүсэр зөөлөн санагдаж

	Буйд газар ганцаараа

	Булаг сахин суувч

	Бурганах бороонд шавшуулан

	Бут бараадан байвч

	Буцлам наранд шарагдан

	Бурзгар сүүдэрт хоргодовч

	Бултаж мохсон удаагүй.

	Буцах санаа төрсөнгүй

	Энх тайван үед

	Эрэлхэг үйлийг хөгжөөн

	Элбэг баян оронд

	Ингэж амьдран байтал

	Элдэв сайхан ургамлууд

	Эврэн гандаж шарлаад

	Эрвэгэр ганган эрвээхэй

	Эрвэгэнэн нисэхээ болиод

	Хус улиасны навч

	Хумьж эвхрэн хатаад

	Хун галууны сүрэг, 

	Хошуурч эгнэн буцаад

	Хуурай салхины урсгал

	Хуухинаж шуугин исгэрээд

	Хур тоншуул шувууд

	Хувхай хожуул дуугаргаад

	Нийцэт зуны хорвоо

	Намраас зугтан тонилов.

	Нахиат цэцгийн дэлбээ

	Намгаас шилжин хийсэв.

	Намираа шивэр бороо

	Навсан шамарга болов.

	Наран мандал эрдэнэ

	Намхан оргилоор замнав.

	Баатар Буйдан анч

	Байрагнаж зогссон буудалдаа

	Бараг бүргийн үеэр

	Баахан амарч хэвттэл

	Бараан хөх тэнгэрт

	Барзгар одод гялалзаж

	Бас түүний хажууд

	Баярт саран мэлтийж

	Үдшийн энэхэн цагт

	Үүрэглэх нойр нь хулжаад

	Үлдэж хоцорсон гэр нь

	Үл мэдэгхэн бодогдож

	Үнэн шулуун сэтгэл нь

	Үймж жаахан эргэлзээд

	Үр хүүхэд саднаа

	Үгүйлж хүсэн уйтгарлав.

	Шөнө дундын хир

	Шүлэг нойрны эхэнд

	Зөв зүгээр байтал

	Зүүд зэрэглээ үймж

	Зүйл бүрийн явдал

	Зөн билгийг үзүүлэв.

	Зүрх шиг улаан хүү нь

	Ааваа дуудаж уйлна.

	Зүү шиг гуа хатан нь

	Амрагаа дурсан мэлмэрнэ.

	Хард дарагдаж цочоод

	Хашхирч ухасхийн сэртэл

	Хав харанхуй шугуй

	Хааяагүй хөшиглөөд

	Хайх алсын бараа

	Харагдахгүй нуугдаад

	Халтар халиун буга

	Хангинатал урамдан гүйцгээнэ.

	Горхи усны дэргэд

	Гон ганцаар зогсож

	Гоц хэцүү хэрэг мэт

	Г олт зүрх шимширч

	Хөмсөг магнайгаа зангидаж

	Хөгжил цэнгэлийг залуулан

	 


Хөмхий шазуураа зууж

	Хөнөөл заналыг дурдана.

	Бат итгэлт хүлгээ

	Барьж эмээллэн мордож

	Басар хасар нохойгоо

	Байнга ойрхон дагуулж

	Балар ойн дундуур

	Бачим яаруу давхиж

	Балар шөнийн цагаар

	Баяргүй буцлаа.

	Үлдээж орхисон нутаг нь

	Үнэхээр өнин санагдаж

	Үүлтэй тэнгэрийн доогуур

	Үзүүртэй модны дээгүүр

	Өлөн хар нүдийг

	Үргэлж тавин ширтэж

	Өндөр давааг өгсөж

	Өргөн голыг гаталсаар

	Харь холын газраас

	Хазаар хумхилгүй давхиж

	Хайртай сайхан орондоо

	Харьж буцаж иртэл

	Ханат цагаан гэрийн нь

	Хар нутаг мэлтийж

	Хамаг мал хөрөнгийг нь

	Хатсан баас барзайна.

	Үсэрч мориноосоо буугаад

	Үлдсэн бууцыг нь ширтэж

	Үрчийж царай нь барайгаад

	Үнсэн өнгөөр хөхөрч

	Үйл хэрэг буруудаж

	Үүрд ганцаар хоцров уу?

	Үй түмэн нөхөд минь

	Үргэж надаас зайлав уу? гэж

	Орь бэлэвсэн сэтгэлдээ

	Олон зүйлийг бодож

	Одоо яах аргаа

	Олж ядан байтал

	Ойр холын ажилд

	Онцгой хань нь болдог

	Ой ухаан ихтэй

	Олбин хоёр нохой нь

	Шилжин нүүсэн мөрийг нь

	Шиншин үнэрлэн олоод

	Ширвэгдэн тэвдсэн эзэндээ

	Шиншиж мэдсэнээ илтгэлээ.

	Гөлөрч суусан баатар

	Гөлмөө шууж мордоод

	Гөрөөсний шийрэн ташуураар

	Гүвдэж морио хурдлуулж

	Ул мөрөөр нь хөөж

	Уул талыг өнгөрч

	Ус талыг туулсаар

	Удалгүй гүйцлээ.

	Урьдын байдал хувирч

	Ураг үндэстэн даяарт

	Улаан цусаа гаргалцах

	Уршигт явдал тусжээ.

	Баруун зүгт нутагтай

	Бачит нэгэн лам

	Байхгүй энэхэн хооронд

	Бадар барин ирж

	Балар шашны ёсыг

	Байн байн номнолж

	Байгаа бүх хүмүүсийн

	Багш нь болж хуураад

	Хатан хүү хоёрыг нь

	Хадны хөндийд хаяад

	Хамаг эд хөрөнгийг нь

	Хамж бүгдийг өвлөхөөр

	Харцас олон ардыг нь

	Харанхуй суртлаар төөрүүлж

	Харин эзний нь ирэхэд

	Харвуулж алуулахаар зэхжээ

	Ах дүү садантайгаа

	Алалцаж дайтах нь буруу

	Амьд мэнд уулзалдаад 

	Арга нь олдоно гээд

	Алтан үнэт амиа

	Алдах шахтал шархдаж

	Адгийн нэгэн овоохойд

	Арай чармайн шургалаа

	Эмгэн болсон эх нь

	Энхрий хүүгээ хармагц

	Элгээрээ газарт хэвтээд

	Эхэр татан муужрав.

	Элдэв зальт ламтан

	Эрэмгий баатрын хойноос

	Эрихээ тарнидан шилбүүрдсээр

	Энтээ гэрээс гарлаа.

	Буйдан -Хонзонгоо санаж байгаад

	Хутгаа сугалж барилаа.

	Хормойгоо шууж гараад

	Дайснаа цавчиж аллаа.

	Лам-Зэгэл халзан толгой нь

	Газар унаж бөндийгөөд

	Зэвхий цагаан мөгөөрс нь

	Салхи татан архираад

	Өтгөн хүрэн цус нь

	Үсрэн бургилж тунараад

	Үхдэл муу хүүр нь

	Өмхий үнэр ханхална.

	Буйдан -Чин үнэнч түүний

	Цэлгэр гоолиг бие

	Чилэн шимшрэн зовоод

	Чичрэн дагжин найгана.

	Өндөр дуугаар хэлэх нь

	Өнөө би үхлээ.

	Өргөн түмэн та нар минь

	Өнтэй баян амьдарч

	Өөрийн бүрэн чөлөөтэй

	Өнө удаан жаргацгаа! гэв.

	 

	

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

